我係海洋生物學家
同樣係攝影探險家
亦都同國家地理雜誌合作做嘢
我想分享一個秘密
呢幅圖完全係錯嘅
全部錯哂
我睇倒後面有幾個人喺度喊
因為我破壞曬美人魚喺佢哋嘅形象
係嘅，呢個美人魚唔係假嘅
但潛過水嘅人都會知道海洋似咁樣多啲
因為我哋嘅海洋係一個好大嘅濾鏡
只要你進入水底，你睇嘢就會無咗顏色
所有嘢會變成黑色或者藍色
但係我哋人類係陸地生物
我哋擁有三原色嘅視覺
我哋可以睇到紅、綠、藍
我哋鍾意睇到各種顏色
我哋鍾意鮮艷奪目嘅顏色
我嘗試將呢啲鮮艷奪目嘅顏色帶到水底
早喺 88 年前就有
一段漫長又令人沮喪嘅歷史
Bill Longley 同 Charles Martin
嘗試拍低第一張水底彩色相片
佢哋著住舊款潛水衣同水肺潛水
有人揼氣畀佢哋
佢哋有一隻浮筒裝住超易爆炸嘅鎂粉
而喺海面嘅人唔知佢哋幾時對焦好
亦都唔知幾時拉繩
個構思係，當鎂粉爆炸
爆炸嘅光就可以去到水底
得到好似呢條咁靚嘅魚嘅相
但我會話呢張相冇真實呈現到大自然
佢哋只係營造咗一個人工環境
嚟滿足人類對顏色嘅癡迷
我哋覺得人唔應該將顏色帶到水底
喺我哋觀察呢個藍色嘅海洋嘅當中
我哋發現海洋好比藍色嘅水缸
生活喺海洋裏面已經幾百萬年嘅生物
進化出好多方法去吸收呢種藍光
同釋放其他顏色
呢度只係呢個神秘世界嘅一個角落
呢個好似海底燈光表演咁
（音樂）
我哋睇緊嘅係藍光照射到珊瑚蟲
呢啲動物吸收緊藍光之後
即刻改變呢種光
你諗下，海洋佔地球面積 71%
藍光可以傳到海裏面大約一千米嘅地方
當我哋落水，落到十米左右
紅光會消失
如果你喺水底十米以下睇到紅色嘅嘢
係點嘅一回事？
呢啲紅光由生物自己轉化同創造嘅
呢個係地球上最大嘅純藍色環境
我硏究呢個專題可以由珊瑚蟲講起
我仲想成個演講都喺度介紹珊瑚蟲
因為佢哋實在太過不可思議！
佢哋之所以不可思議係因為
佢哋產生好多
呢啲熒光蛋白質、熒光分子
雖然呢啲熒光蛋白質
佔珊瑚蟲體重 14%
但我相信呢啲蛋白質都係有功能嘅
正如你唔會製造多 14% 肌肉
而又唔用佢咁
過去十至十五年
呢隻分子對我嚟講真係好特別
因為呢啲分子喺生物醫學方面
成為咗一種最革命性嘅工具
佢令我哋更加認識自己
我係點樣研究呢啲分子嘅呢？
我哋係喺夜晚游水
開始嘅時候
我哋只係用啲藍色濾光膠布
放喺我哋嘅眼罩度
確保我哋睇到嘅藍光
係經動物轉變過嚟
我哋喺自然歷史博物館開咗個展覽
想話畀人知珊瑚礁上嘅
熒光珊瑚蟲有幾犀利
但係有啲嘢令我好煩惱
圈住呢個、喺珊瑚蟲中間
有一條綠色熒光嘅魚
今次係我哋第一次發現綠色熒光魚
或者第一個有脊椎嘅熒光動物
我哋唔知係自己眼花定係個濾鏡有問題
以為有人故意喺我地嘅相機做手腳
但係呢條鰻係真嘅
佢仲係我哋搵到嘅第一條綠色熒光鰻
呢個徹底咁改變咗我嘅研究思路
我暫時放低珊瑚蟲
同魚類專家 John Sparks 開始全球調查
去睇下魚類熒光嘅現象有幾普遍
魚要比珊瑚蟲更加有趣
因為佢哋嘅視力非常之好
當我拍攝嗰陣
有啲魚嘅眼裏面有透鏡放大熒光嘅效果
所以我想響哩個領域研究落去
我哋設計咗一系列新嘅工具
去搵世界各地嘅珊瑚礁嘅熒光生物
呢個有啲似句對白
「外星人打電話返屋企」
我哋游水嗰陣，開著埋藍色嘅光
睇吓有冇生物吸收咗藍光之後
返射畀我哋
最後我哋搵到呢隻學名
叫 Kaupichphys eel 嘅鰻
呢條鰻好怕羞、隱蔽，我哋未曾見過
佢大概有我隻手指咁長
佢有 99.9% 嘅時間匿埋喺舊石下邊
但佢會喺月圓嘅時候出嚟交配
月光將水底變成藍色
或者佢哋就係用呢種方法
拿拿冧搵異性交配
佢哋之後會返返去自己個穴度
等下一次滿月
我哋仲揾到其他熒光海洋生物
好似呢種綠色熒光鯿魚
佢嘅頸同頭都有熒光條紋
佢之所以可以僞裝
係因為佢發光嘅強度
同發光珊瑚礁差唔多
介紹完呢種熒光魚
我哋要介紹呢種紅色熒光鮋
佢將自己隱藏喺石後邊
我哋唯一一次見過佢嗰陣
佢喺紅色熒光藻類
或者紅色熒光珊瑚上面
跟住我哋揾到隱秘嘅綠色熒光蜥蜴魚
雖然呢種蜥蜴魚可以細分做幾種
但係佢哋喺白光之下好似樣
如果你用熒光望佢哋
你會見到佢哋身上有好多圖案
而且會發現佢哋之間好唔同
總計嚟講，我哋舊年搵咗
超過兩百種熒光魚
我其中一個靈感來源嚟自法國藝術家
兼生物學家 Jean Painleve
佢灌注咗呢啲創造嘅精神落生物學度
佢會自己設計裝置，製作相機
又對 Hippocampus erectus 海馬
情有獨鍾
佢係第一個拍攝海馬生育過程嘅人
呢隻係雄性海馬
海馬係最早一批會打棟個身游水嘅魚類
佢哋嘅大腦喺頭部對上
海馬特別在，雄性負責生育
因為 Jean Painleve 幾日都唔瞓覺
因為佢喺自己嘅頭裝一個
可以電到自己嘅電擊裝置
所以佢成功錄低咗呢個畫面
宜家我想畀 Jean Painleve 睇到
我哋發現嘅熒光海馬
同佢以前研究嘅屬同一品種
呢度係我哋影低嘅片段
（音樂）
熒光海馬係一種最隱秘嘅生物
你會響佢地頭頂游過但又發現唔到佢
佢哋會隱藏喺紅色熒光嘅藻類入面
佢哋嘅視力好好
佢哋喺漫長嘅交配過程入邊
或者會用到發光效果
我想分享我一個有趣嘅經歷︰
當我哋喺刺魟魚羣搵到綠色熒光刺魟
因為魟魚屬於板鰓類動物
板鰓類動物仲包括鯊魚
所以我好似個珊瑚科學家咁…
畢竟總要有人落水研究鯊魚係咪熒光
而我就係呢個人
（笑聲）
我心諗 ：我應該返去研究珊瑚
（笑聲）
最終我哋發現鯊魚唔係熒光
跟著我哋發現到一隻生物
喺離加州嘅海岸線
一個好深好黑嘅海底洪溝裏面
我哋第一條搵到熒光頭鮫
就喺全部潛水員嘅下邊
就係佢喇
佢哋只有一米長
人哋叫佢做膨脹鯊
係因為當佢哋受驚嗰陣，佢哋會吸水
然後好似水管一樣發脹
膨脹到佢哋身體體積嘅兩倍
然後攝喺岩石下底，避過獵食者
呢度係我哋第一次影熒光頭鮫嘅片
實在太勁啦
佢哋有獨特嘅圖案
有啲地方熒光，有啲地方無熒光
佢哋身上有好多閃爍嘅點
比佢哋身上其他部分都光好多
呢啲圖案好靚
靚到令人讚歎
但光點對鯊魚有乜嘢特別意義呢？
佢哋可唔可以睇到自己嘅光點呢？
當我哋翻查文獻嗰時
發現無記載到鯊魚嘅視力
所以我將鯊魚帶到康奈爾大學
眼科專家 Ellis Loew 嗰度
我哋發現鯊魚視力
對於藍色同綠色好敏銳
比人喺黑暗裏面對呢兩隻顏色
仲好一百倍左右
但係佢哋只係睇到藍色同綠色
呢啲頭鮫要做嘅就係
響呢個藍色嘅世界

吸收藍光，發出綠光
造成對比，令佢哋可以睇到嘢
所以我哋有呢個模型
證明熒光物令鯊魚可以睇到
所有以上嘅圖案
我哋仲發現雄性同雌性嘅
圖案係唔一樣嘅
我哋最後一次發現係
喺距離我哋當時幾公里嘅所羅門群島
我遊夜水嗰時，發現第一隻熒光海龜
所以話，由魚類，到鯊魚，再到爬行類
都有熒光動物嘅蹤影
呢隻海龜只有一個月大
但其實反映緊
我哋對鷹嘴海龜視力嘅一無所知
隻海龜令我知道咩叫「學海無涯」
喺所羅門群島呢度
呢種雌性海龜只剩低幾千隻
呢度係其中一個佢地聚集嘅熱門地點
我哋真係好需要保護同埋認識佢哋
喺研究生物熒光性嗰陣
我想知道，佢哋會游到海底幾深？
佢哋係咪一直游到海底呢？
所以我哋開始用潛水艇
仲喺前面裝咗藍色嘅燈
當我哋下潛，我哋注意到一件重要嘅嘢
當去到海底一公里嗰陣
我哋見唔到熒光生物
一公里以下係無螢光生物
差不多乜嘢都無，剩係潻黑一片
所以熒光生物嘅現象
主要喺淺層海洋發生
喺一公里以下，我哋發現生物發光區
九成嘅動物都會發光，同埋喺度閃爍
我嘗試去更深嘅地方
呢個係單人潛水器
有啲人話呢個係潛水家庫斯托 . 賈可
同喜劇家活地艾倫相會嘅一刻
（笑聲）
當我哋繼續深潛
我諗緊點樣小心接觸生物
因為我哋進入探索新時代
我哋要特別小心謹慎
我哋要做好探險嘅榜樣
所以我同哈佛大學嘅機器人專家
Rob Wood 一齊
喺度設計軟熟嘅水底機械手
令我哋可以小心就住咁接觸動物
大多數探索深海嘅技術
都嚟自油公司同軍隊
但佢哋都唔會在意
啲設備對動物係咪溫柔
你唔想用鏟撞埋上千年嘅珊瑚度
我嘅夢想係好似咁樣︰
深夜我喺潛艇裡邊
我有一對力傳感手套
我可以喺潛水艇前邊劃出一個實驗室
柔軟嘅機械手指就喺嗰度
將樣本放入罐裡邊，用嚟做研究
再嚟睇睇呢啲犀利嘅應用技術
你而家睇到嘅係一個活生生嘅大腦
利用熒光海洋生物嘅 DNA
——呢度用咗水母同珊瑚蟲嘅 DNA
去照亮大腦，睇到裏邊嘅神經連接
有趣嘅係，我哋用紅綠藍三原色
去滿足人類對顏色嘅觀感
令我哋可以更清䠂睇到我哋嘅大腦
更加震撼嘅係
我同事 Vincent Pieribone 喺耶魯大學
設計咗一種對電壓有反應嘅熒光蛋白
所以佢可以透過蛋白
睇到神經元發出信息
成件事就等如
你用海洋生物創造出嚟嘅嘢
去睇人類嘅意識
呢樣嘢帶返我去一啲觀念同關係嘅學問
喺宇宙深處
我哋嘅太空好似一個腦細胞
宜家我哋身處深海當中
探索緊可以透視人類思想嘅
海底生物同細胞
我一直有個願望︰透過發光嘅大腦
我哋可以了解生命點樣有關連
同埋喺保持海洋健康嘅前提下
探索仲有幾多生物隱藏咗
多謝
（掌聲）